## Metrovalencia facilita el desplaçament a l’Exposició del Ninot amb la línia 10 de tramvia

*** La mostra de les obres falleres obri les portes al públic en el Museu de les Ciències des del dissabte 1 de febrer fins al 15 de març
* La connexió Alacant-Ciutat Arts i Ciències-Justícia es fa en 11 minuts, amb una freqüència de 7,5 minuts en dies laborables i 10 minuts dissabtes i diumenges**

Metrovalencia facilitarà el desplaçament a totes aquelles persones que vulguen acudir a admirar i gaudir de l’Exposició del Ninot de les Falles 2025 amb la línia 10 de tramvia (Alacant-Natzaret), atés que la mostra se situa en el Museu de les Ciències, a on, en els voltants, Ferrocarrils de la Generalitat Valenciana (FGV) compta amb la parada de tramvia de Ciutat Arts i Ciències-Justícia.

La connexió entre el centre de la ciutat, en l’estació d’Alacant, fins al recinte a on s’exhibixen els ninots, en els voltants de la parada Ciutat Arts i Ciències-Justícia, es fa en onze minuts, després de recórrer quatre parades. Com per a acudir a la Ciutat de les Arts i de les Ciències es pot agafar tant el tramvia amb destinació Natzaret com el de Ciutat Arts i Ciències-Justícia, la freqüència de pas és de 7,5 minuts els dies laborals i de 10 minuts els dissabtes, diumenges i festius.

Cal destacar que els transbords que es realitzen entre les estacions de Xàtiva (L3, L5 i L9), Bailén (L7) i Plaça Espanya (L1 i L2) amb la d’Alacant (L10) es podran fer sense cap cost. En el sentit invers, des de l’L10 a la resta de la xarxa, el transbord tampoc tindrà cost.

És a dir, els viatgers, després d’eixir de les instal·lacions de Metrovalencia en estes estacions, podran dirigir-se caminant pel carrer o pel passatge per als vianants de Bailén fins a Alacant, a on podran validar el seu títol de transport sense que se’ls descompte cap viatge addicional. El temps que disposaran els usuaris per a fer este enllaç gratuït és de 20 minuts.

**L’Exposició del Ninot**

L’exposició, que acollirà més de 700 figures infantils i grans, obrirà al públic a partir del dissabte 1 de febrer fins al dissabte 15 de març, en horari de dilluns a dijous de 10 a 20 hores i de divendres a diumenge fins a les 21 hores. Un dia abans, el divendres 31 de gener, es procedirà a la inauguració oficial amb la presència de les autoritats i les falleres majors i la seua cort d’honor.

El preu de l’entrada és de 3 euros per al públic en general i 2 euros per a grups. Així mateix, hi ha entrada reduïda per a menors de 4 a 12 anys, majors de 65 anys, persones amb diversitat funcional i socis de la Ciutat de les Arts. Per a tots estos col·lectius, l’entrada costa 1,50 euros.

Fecha: 30/01/2025